Stryd in ANC vertraag werksaamhede in parlementFoto: ANA Binnegevegte in die ANC vertraag tans die aanstelling van parlementêre portefeuljekomitee-voorsitters en as sulks die behoorlike funksionering van die parlement. Die hoofsweep van die ANC, Pemmy Majodina, het die parlementêre persgalery genooi na ‘n funksie om die komiteevoorsitters bekend te stel en te ontmoet, maar is toe die verleentheid aangedoen dat die funksie ter elfder ure gekanselleer is omdat daar geen komiteevoorsitters was om aan te kondig nie. Die rede hiervoor is die maak- of breek-stryd om beheer van die ANC wat woed tussen die party se leier, pres. Cyril Ramaphosa, en die sekretaris-generaal, Ace Magashule. Dit het verlede week na die parlement oorgespoel toe Magashule probeer het om ‘n hele rits LP’s, wat meer lojaal is aan hom en oudpres. Jacob Zuma as aan Ramaphosa, as voorsitters genomineer te kry. Maroela Media het verlede week omvattend berig oor die belangrikheid van komiteevoorsitters om kwessies op die agenda geplaas te kry, oorsig uit te oefen en mense ui te nooi om aan debatte deel te neem. Na wat berig word, het Magashule beplan om verlede Donderdag, as amptelike skakel tussen die parlement en die ANC-hoofkwartier, Luthuli-huis, die Zuma-gesinde voorsitters as die ANC-kandidate vir die voorsittersposte aan te kondig tydens ‘n byeenkoms van die ANC-koukus. Die berigte lui dat dr. Gerhard Koornhof, Ramaphosa se parlementêre adviseur, van die plan te hore gekom en Ramaphosa ingelig het, waarna Ramaphosa ‘n stokkie daarvoor gesteek het. Die kwessie sal nou glo Donderdag bespreek word op ‘n vergadering van die ANC se nasionale uitvoerende komitee, waar ondersteuners van Ramaphosa ‘n besliste meerderheid het. Dan sal die land weet wie die belangrike parlementêre portefeuljekomitees lei.